ગરીબ અને રાંકજનમાં જેની ગણતરી થાય એવા છેવાડાના વાસના જાહલ ઝૂંપડે ગોવા ભગતે ભક્તિપંથનો દીવડો પ્રગટાવ્યો…સમજણ શીખ્યો ત્યારથી આ ગોવો ભગત દામાકુંડે સ્નાન કરે. ભગવાન સ્વામિનારાયણ એના આરાધ્યદેવ, એટલે દામાકુંડનું સ્નાન કરીને ભીના પંચિયે સ્વામિનારાયણના મંદિરે આવે. મંદિરમાં પ્રવેશ કરીને કોઇનો જીવ ન દુભાવવા ગોવો ભગત મંદિર અને એની આસપાસના આખા વિસ્તારની અરધા ગાઉની પ્રદક્ષિણા કરે, પછી ઘરે આવે. કપડાં કોરાં કરીને હાથમાં સાવરણો ઝાલે અને સરદાર બાગનું મેદાન વાળવા ઊપડી જાય.